stanford-oval/wikipedia huggingface dataset:
יועצת הלכה
פעילות יועצות ההלכה

אתר האינטרנט והקו הפתוח של יועצות ההלכה מאפשרים לנשים לפנות בשאלות הלכתיות, בצורה אינטימית ואנונימית, לדמות נשית המהווה סמכות הלכתית ולקבל ממנה מענה מקצועי וליווי בשמירת טהרת המשפחה ונושאים בריאותיים נלווים.
בנוסף לאפשרות לשאול שאלה אנונימית באתר האינטרנט, ישנם דפי מידע רבים בנושאים הקשורים לטהרת המשפחה וכן שאלות נבחרות שנענו על ידי יועצות ההלכה. אתר האינטרנט מועל במספר שפות - עברית, אנגלית, צרפתית וספרדית.
כל פעילות יועצות ההלכה נעשית בליווי הלכתי של הרב יעקב ורהפטיג, הרב מיכאל אדרעי, הרב אסף בדנרש והרב קנת' אומן. כמו כן, במקרה של שאלות רפואיות שמתעוררות, ישנה רופאה שהוסמכה כיועצת הלכה והיא זאת שמהווה את הכתובת עבור שאלות שדורשות ידע רפואי מתקדם.
יועצות ההלכה עונות לנשים בקו פתוח לעשרות פניות מידי ערב ומספקות מענה נשי מקצועי להתמודדויות של אלפי זוגות בשמירת ההלכה ובתחומי בריאות נלווים כגון פוריות, בדיקות ובעיות גינקולוגיות, דימומים בגיל המעבר ועוד נושאים הקשורים.
יועצות ההלכה שמוכשרות בקרן אריאל משמשות גם ככתובת בתוך הקהילה בתחום טהרת המשפחה ונושאים נלווים, בארץ ובעולם, בנוסף מעבירות היועצות קורסי רענון וערבי עיון בנושאים אלה.
בשנת תשע"ח יצא לאור הספר 'נשמת הבית'. זהו ספר שאלות ותשובות שנשלחו ליועצות ההלכה בנושאי היריון, לידה, הנקה ואמצעי מניעה. השאלות בספר משקפות את השאלות השכיחות שמגיעות ליועצות. הספר בנוי בצורה של סימנים ובכל סימן ישנה תשובה קצרה לאשה ולאחר מכן הרחבה הלכתית מעמיקה, הכוללת ראשונים ואחרונים.
בחלקו השני של הספר ישנם נספחים רפואיים שמסבירים את הרקע הרפואי לתשובות. התשובות כולן נכתבו ביד צוות יועצות הלכה, ונערכו בידי הרב יהודה זצ"ל והרבנית חנה הנקין.
בשנת תשע"ט הוקדם מיזם חדש במפעל יועצות ההלכה הנקרא יועצות הלכה מלוות פוריות. אלו יועצות הלכה שעברו התמחות נוספת בתחומי הפוריות - רפואי, הלכתי ורגשי. יועצות אלו מלוות נשים ו/או זוגות בתהליכי טיפולי הפוריות מההיבטים השונים מתוך הבנה שההתמודדות של נשים עם מצוות טהרת המשפחה והעיסוק שלהן בגוף ובהבאת חיים לעולם, מפגישים אותם עם מורכבויות נוספות. מיזם זה מלווה על ידי קרן גפן מבחינה רפואית ורגשית ועל ידי הרב מיכאל אדרעי מבחינה הלכתית.
התייחסות ליועצות ההלכה בציבור

מאז הקמת התוכנית זוכות היועצות להכרה ציבורית נרחבת ולתמיכה רבנית, בין השאר של הרבנים יעקב אריאל ונחום אליעזר רבינוביץ.
בניגוד למיזמים אחרים המכשירים נשים להורות הלכה, יועצות ההלכה מקובלות על רבים בציבור הדתי, בשל עיסוקן בטהרת המשפחה בלבד וכן בשל הגדרתן כ'יועצות הלכה' ולא כרבניות. כך למשל בתשובה באתר כיפה כותב הרב אבינר שאין חידוש בנשים שמלמדות לנשים הלכה ומביא לדוגמה את יועצות ההלכה שמלמדות הלכה מתוך כוונות טובות.
אצל רבים העיסוק בטהרת המשפחה נתפס לכתחילה כלא פמיניסטי, ולכן אינו קורא תיגר על הקהילה הדתית ועל מוסד הרבנות, ובנוסף העיסוק של נשים בנושא רגיש זה נחשב כצנוע יותר ומתאים יותר ואף ייתכן שבעקיפין מסייע לנשים לשמור הלכות אלו ומנגיש אותן בעבורן. בכנס רבנים שנערך בחודש טבת תשע"ז 23/01/17, דיבר הרב רא"ם הכהן על חשיבות נתינת הסמכות לנשים בתחום טהרת המשפחה ואף ציין כי כך היה נהוג בכל הדורות ואף הסביר כי כך צנוע יותר.
רבנים אחרים הסתייגו מהמיזם. כך למשל בתשובה באתר כיפה משנת 2016, כותב הרב ברוך אפרתי כי הרב ליאור שולל לחלוטין את כל עניין יועצות ההלכה, ואילו הרב אריאל מתיר לשאול אותן רק בעניינים הפשוטים והידועים ביותר, רק אם יודעים שהן לא פוסקות הלכה ולא מכריעות בעניינים קצת יותר מורכבים, אלא מעבירות לרב את כל השאלות.
בנוסף, רבים רואים בתוכנית הכשרת יועצות ההלכה איום על הסמכות הרבנית בעולם האורתודוקסי, חלקם מתוך חשד במניעים המביאים נשים ללמוד תורה וחלקם מתוך התנגדות לכל שינוי בעולם הדתי.
עם השנים, רבנים שונים שהתוודעו לעומק הלימוד בתוכנית, הכירו בחשיבות הכתובת הנשית עבור נשים שמרגישות שאלו שאלות מאוד אינטימיות שאינן יכולות לשאול רב. כמו כן, הידיעה כי בנושאים הדורשים פסיקה מחודשת, יועצות ההלכה פונות לרבנים ולא נותנות תשובה מעצמן, הגבירה את התמיכה הרבנית בפעילות יועצות ההלכה.
תוכניות הכשרה נוספות

לאחר מספר שנים בהן מדרשת נשמת הייתה היחידה שהכשירה נשים להשיב בהלכות טהרת המשפחה נפתחו תוכניות דומות במספר בתי מדרש בארץ ובעולם.
בשנת 2016 הקים רבה הראשי של בריטניה, הרב אפרים מירוויס, את תוכנית "מעיין" להכשרת יועצות הלכה שיפעלו בקהילות היהודיות בבריטניה.
במת"ן השרון פועלת תוכנית להכשרת מורות להלכה. התוכנית מתקיימת בשני מסלולים - מסלול טהרת המשפחה ומעגל החיים ומסלול לימודים מתקדמים בהלכה בנושאים הלכתיים אחרים.
במדרשת או"ת לינדנבאום ישנו את כולל דעה - המכון למנהיגות הלכתית בו הנשים לומדות במהלך חמש שנים את כל הנושאים ההלכתיים הנכללים במבחני הרבנות. בסוף התכנית הנשים מקבלות 'היתר הוראה'.
במדרשת עין הנצי"ב פועלת תוכנית תהילה. הלימודים בבית המדרש כוללים את הנושאים הנכללים בתואר "יורה יורה" והן מוסמכות כמורות הלכה.
בנוסף לתוכניות הלכה העוסקות בטהרת המשפחה נפתחו במהלך השנים תוכניות הלכה נוספות העוסקות בתחומי דעת הלכתיים אחרים.
במת"ן ירושלים מתקיימת תוכנית הלכתא - תוכנית ללימודי הלכה גבוהים. בתוכנית זו לומדים את הנושאים ההלכתיים שאינם טהרת המשפחה. רבות מהפונות לתוכנית זו הן יועצות הלכה שכבר סיימו את לימודי טהרת המשפחה שלהן בנשמת.
במדרשת מגדל עוז פועלת תוכנית הלכה המתמקדת בהלכות שבת.
הערות שוליים

↑  יועצות הלכה - מי אנחנו?, באתר הלכה ובריאות האישה, ‏8 בנובמבר 2016 (ארכיון)
↑  יצחק טסלר, עשור להקמת קו טלפוני לנשים בנושא דיני נידה, באתר nrg‏, 11 באוקטובר 2009
↑  הרב שלמה אבינר, תשובה באתר כיפה, ‏10 ביוני 2015
↑  יועצת הלכה ומניינים שוויוניים, באתר ravtzair.blogspot.co.il
↑  דרושה יועצת, באתר ravtzair.blogspot.co.il
↑  אישה פוסקת הלכה מאתר בית הלל, באתר www.beithillel.org.il (ארכיון)
↑  רפאל לוי, רבנים יוצאים למאבק על הטהרה, באתר ערוץ 7, 23 בינואר 2017
↑  תשובה מהרב ברוך אפרתי, תשובה באתר כיפה, 13 באוקטובר 2016
↑  יוני קמפינסקי, נשים צריכות לפסוק הלכה?, באתר ערוץ 7, 24 בפברואר 2015
↑  לימוד תורה לנשים הסטייה הפכה לתקן, באתר פורום בחדרי חדרים, ‏23 במאי 2004
↑  צביקה קליין, הרב של בריטניה: "האנטישמיות בלייבור הפכה להיות סוג של היתר", באתר מקור ראשון, ‏10 ביוני 2019; Chief Rabbi welcomes graduation of first cohort of Ma'ayanot, Office of the Chief Rabbi, ‏13 ביולי 2018
↑  תיאור התכנית להכשרת, מורות הלכה.
קניה וסט
ביוגרפיה

וסט נולד באטלנטה שבג'ורג'יה בארצות הברית. כשהיה בן 3, הוריו התגרשו, והוא עבר עם אימו לשיקגו שבאילינוי. אביו, ריי וסט, היה חבר בתנועת הפנתרים השחורים ואחד העיתונאים השחורים הראשונים שעבד בעיתון ה"ג'ורנאל קונסטיטיושן". לאחר מכן החל וסט לעסוק בטיפול באמצעות נצרות (אנ'). אמו של וסט, ד"ר דונדה וסט, לפני שפרשה כדי לשמש בתור המנהלת של וסט הייתה פרופסור לספרות אנגלית באוניברסיטת "קלארק" שבאטלנטה, ויושבת ראש החוג לאנגלית באוניברסיטת שיקגו. הוא גדל על רקע המעמד הבינוני, כשלמד בתיכון "פולאריס" שבפרוורי האלונים, אילינוי, לאחר שעבר עם אמו להתגורר בשיקגו.
וסט לקח שיעורי אמנות באקדמיה האמריקאית לאמנות, והוא נרשם לאוניברסיטת שיקגו, אך לבסוף נשר כדי לפתח קריירה מוזיקלית. בזמן לימודיו בבית הספר, וסט הפיק שירים עבור אמנים מקומיים רבים. מאוחר יותר הוא זכה לתהילה על ידי הפקת להיטי R&B והיפ הופ לאמנים רבים, ביניהם ג'יי זי, טאליב קוולי, פול וול, מוב דיפ, קומון, דה גיים, ג'רמיין דופרי, סקארפייס, אלישה קיז, ג'נט ג'קסון, ג'ון לג'נד ועוד. במהלך אלבומו Graduation, נהג לרדת על מוריו ושלח להם מסרים עוקצניים על הצלחתו המסחררת.
קריירה > 1996–2003: תחילת הקריירה

קריירת ההפקה הראשונה של וסט הגיעה כשהוא הפיק את האלבום Down to Earth של הראפר משיקגו, Grav, בשנת 1996. וסט הפיק 8 רצועות מן האלבום. אף על פי שהאלבום לא זכה להצלחה ותשומת לב והפך לאלבומו היחידי של Grav, וסט החל לאחר מכן להפיק אלבומים עבור אמנים מוכרים יותר. בין השנים 1998–1999 הוא הפיק שירים לאמנים ג'רמיין דופרי, פוקסי בראון, גודי מוב והרכב ההיפ הופ, הארלם וורלד.
הפריצה הגדולה של וסט קרתה בשנת 2000, כאשר החל להפיק עבור אמנים שהיו חתומים בחברת רוק-א-פלה רקורדס. וסט הגיע להכרה וזכה בקרדיט על החייאת הקריירה של ג'יי זי בתרומותיו לאלבום המשפיע שלו "The Blueprint". האלבום מדורג בין אלבומי ההיפ הופ הגדולים ביותר, וההצלחה הביקורתית והכספית של האלבום עוררה עניין רב בוסט כמפיק. כמי ששימש כמפיק ביתי של תקליטי רוק-א-פלה רקורדס, וסט הפיק עבור אמנים אחרים מהלייבל, כולל לודאקריס, אלישה קיז וג'נט ג'קסון. הוא הפיק את שירו של ג'יי זי, This Can't Be Life מתוך האלבום The Dynasty: Roc La Familia. וסט אמר כי כשיצר את קצב השיר הוא הגביר את קצב התופים של ד"ר דרה מהשיר Xxplosive.
לאחר שהמשיך להפיק עבור ג'יי-זי, קולו של וסט הופיע רבות באלבום The Blueprint שזכה להצלחה ביקורתית ויצא לאור ב-11 בספטמבר 2001. עבודתו הובלטה בהפקת השירים Izzo (H.O.V.A.), Heart of the City, ושיר ה"דיס" (העלבה) נגד נאז ומוב דיפ בשם Takeover. וסט נהג לעבוד עם נאס ומוב דיפ עד יציאת השיר.
לאחר שקיבל ביקורות חיוביות על עבודתו בהפקת The Blueprint, וסט הפך למפיק מבוקש בתעשיית ההיפ-הופ, עוד בטרם נודע כראפר ואמן סולו. בשנים 2002–2003 הוא הפיק עבור אמנים כגון סקארפייס, לודאקריס, טאליב קוולי, T.I., מוס דף, DMX ומוניקה. הוא המשיך להפיק עבור ג'יי זי, והפיק 4 רצועות באלבום הבא שלו, The Blueprint 2: The Gift & The Curse.
למרות הצלחתו כמפיק, השאיפה האמיתית של וסט הייתה להיות ראפר. אף על פי שפיתח את יכולות הראפ שלו הרבה לפני שהחל להפיק, היה לעיתים קרובות אתגר עבור וסט להתקבל כראפר, והוא נאבק להשיג עסקה עם חברות תקליטים. חברות תקליטים מרובות התעלמו ממנו מכיוון שלא הציג את 'תמונת הרחוב' הבולטת בהיפ הופ המיינסטרים באותה תקופה: 556 לאחר סדרת פגישות עם קפיטול רקורדס, וסט בסופו של דבר נשלל על ידי החברה. לבסוף חתם וסט ב"רוק-א-פלה" בתור ראפר.
קריירה > 2012–2014: Cruel Summer ו-Yeezus

ב-19 באוקטובר 2011, וסט הודיע דרך הטוויטר שלו כי הוא מתכנן להוציא באביב 2012 אלבום משותף יחד עם האמנים החתומים בחברת התקליטים שלו, GOOD Music.
ב-4 באפריל הוציא קניה וסט שיר בשם Theraflu בהשתתפות DJ Khaled, וב-17 באפריל יצא כסינגל רשמי בשם Way Too Cold. בהמשך שם השיר שונה ל-Cold.
במאי 2012 נחשף שם האלבום, שייקרא Cruel Summer. ב-6 באפריל 2012 יצא הסינגל הראשון של וסט מתוך האלבום, Mercy, יחד עם ביג שון ופושה טי בהשתתפות הראפר 2 Chainz, שבאותו זמן הצטרף ל-GOOD Music. בנוסף, ב-4 במאי הוציא וסט קליפ לשיר Lost in the World, מתוך האלבום My Beautiful Dark Twisted Fantasy. ב-29 במאי הוציאו וסט וג'יי זי קליפ לשיר No Church In The Wild וב-6 ביוני הוציא וסט קליפ רשמי לשיר Mercy.
ב-18 ביוני 2013 הוציא וסט את אלבומו השישי, Yeezus.הסינגל הראשון מהאלבום "Black Skinhead" הגיע למקום 69 במצעד בילבורד הוט 100. ב-25 באוגוסט 2013 הוקלט הרמיקס לסינגל יחד עם מיילי סיירוס. ב-6 בספטמבר 2013 קניה הודיע על מסע הופעות לקידום האלבום Yeezus, שבו התארח גם הראפר קנדריק לאמאר.
קריירה > 2015–2017: The Life of Pablo

ב-31 בדצמבר 2014 יצא לאור השיר "Only One" בהשתתפות פול מקרטני. במרץ 2015 הוציא כסינגל את "All Day", בו משתתפים תיאופילוס לונדון, אלן קינגדום ופול מקרטני.
באפריל 2015 ביקר בישראל יחד עם אשתו, קים קרדשיאן כחלק מהתוכנית משפחת קרדשיאן.
ב-31 באוגוסט 2015 במהלך נאומו בטקס ה-VMA אמר וסט כי יציג את מועמדותו לנשיאות ארצות הברית בבחירות של שנת 2020.
ב-30 בספטמבר 2015 הופיע באצטדיון רמת גן לעיני כ-30 אלף צופים.
בפברואר 2016 הופץ אלבומו השביעי של וסט, "The Life of Pablo", דרך טיידל, שירות מוזיקלי בבעלות הראפר ג'יי זי. האלבום הורד באופן פיראטי מעל ל-500,000 פעמים נכון ל-17 בפברואר 2016. ב-1 באפריל 2016 יצא האלבום בשאר שירותי המוזיקה.
בשיר "Famous" מתוך אלבומו "The Life of Pablo", טען וסט כי הוא הפך את סוויפט למפורסמת - "I feel like me and Taylor might still have sex/ Why? I made that bitch famous". לאחר שהשיר ספג ביקורת על היותו מיזוגני כתב וסט בטוויטר שלא התכוון להעליב את סוויפט, ושבתור אמן הוא יבטא את עצמו ללא צנזורה.
קריירה > 2017–2019: Ye ושיתופי פעולה

באוגוסט 2018 הוציא וסט את הסינגל שלא מתוך אלבום "XTCY" שבמקור אמור היה להיכלל באלבום Ye. ב-7 בספטמבר 2018, הוציא שיתוף פעולה עם הראפר האמריקני ליל פאמפ בשם "I Love It". בהמשך הודיע על אלבום האולפן התשיעי שלו Yandhi שיצא בסוף החודש ועל אלבום שיתופי עם הראפר הצ'יקאגאני צ'אנס הראפר תחת הכותרת Good Ass Job. וסט הודיע גם בספטמבר כי ישנה את שמו לשם הבמה ל"יה". "Yandhi" נקבע במקור לצאת ב-29 בספטמבר 2018 אך נדחה ל-23 בנובמבר 2018. וסט דחה אחר כך את האלבום שוב בנובמבר 2018 ללא שום תאריך יציאה חדש.
בהמשך 2018, וסט החל לשתף פעולה עם אמנים נוספים מלבד ליל פאמפ. וסט הופיע כאורח ברצועות "Kanga" ו-"Mama" עם ניקי מינאז' באלבום הבכורה של הראפר האמריקאי 6ix9ine. וסט הוא גם הופעת האורח היחידה באלבום של XXXTentacion. שניהם היו אמורים להיכלל ב-"Yandhi". בינואר 2019.
קריירה > 2019–2022: Jesus Is King,‏ Donda ו-Donda 2

ב-6 בינואר 2019, וסט החל את התזמור השבועי שלו "שירות יום ראשון" הכולל וריאציות נפשיות של שירים של וסט ואחרים בהשתתפות מפורסמים רבים ובהם הקרדשיאנים, צ'רלי וילסון וקיד קאדי.
ב-25 באוקטובר, הוציא וסט את אלבום האולפן התשיעי שלו, Jesus Is King, אשר במקור נדחה מספר פעמים לפני יציאתו.
ב-25 בדצמבר 2019 הוציא יחד עם להקת הגוספל שלו, סאנדיי סרביס קוואייר, את האלבום Jesus Is Born.
ב-29 באוגוסט 2021, לאחר מספר רב של דחיות, הוציא את אלבומו העשירי, Donda.
ב-25 בפברואר יצא אלבומו ה-11 Donda 2, האלבום זמין דרך שירותי האודיו של המכשיר West's Stem Player בלבד.
באוקטובר 2022, הרשת החברתית Parler הודיעה כי וסט חתם על הסכם רכישה של החברה שצפוי לצאת לפועל עד סוף שנת 2022.
קריירה > 2023–הווה: Vultures ו-Bully

ב-10 בפברואר 2024, לאחר מספר דחיות של תאריך צאתו, הוציאו וסט וטיי דולה סיין את אלבומם המשותף, Vultures 1, תחת שם הצמד ¥$. מתוך האלבום יצא הסינגל "Carnival", בהשתתפות פלייבוי קרטי וריץ' דה קיד, שהגיע למקום הראשון במצעד הבילבורד הוט 100. זה שירו החמישי של וסט שהגיע להישג זה, והראשון מאז מאז "E.T."‏ (2011) עם קייטי פרי, וכן הראשון כאמן מוביל מאז "Stronger"‏ (2007). וסט הוא הראפר הראשון שהגיע למקום הראשון במצעד בשלושה עשורים שונים.
בספטמבר 2024, וסט הכריז על אלבום בשם Bully והציג את השיר "Beauty and the Beast" במהלך הופעה באצטדיון Wuyuan River בהאיקואו, סין. מייק דין, שותף ותיק של וסט, ציין באינסטגרם שהשיר "Beauty and the Beast" היה שיר שנותר מ-Donda, אלבומו של וסט מ-2021. באוקטובר 2024, בילבורד דירגו את וסט במקום השביעי ברשימת 25 כוכבי הפופ הגדולים של המאה ה-21.
פעילות פוליטית

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
וסט היה ידוע בעבר כתומך של הנשיא דונלד טראמפ ואף היה פעיל במפלגה הרפובליקנית.
ב-4 ביולי 2020 הודיע כי יתמודד לנשיאות ארצות הברית נגד טראמפ וג'ו ביידן.
מחלוקות > אנטישמיות

ב-7 באוקטובר 2022 טען וסט באינסטגרם כי הראפר דידי נשלט על ידי יהודים. בתגובה, נחסם על ידי אינסטגרם. לאחר מכן, ב-8 באוקטובר, פרסם וסט בטוויטר ציוץ בו הוא אומר כי הוא "הולך [לעשות] DEFCON 3 על העם היהודי". לאחר שהציוץ ספג ביקורת על אנטישמיות, נחסם וסט גם מטוויטר. לאחר התקרית פרסמו גופים שונים כי וסט התבטא באופן דומה בעבר, בין השאר, TMZ שטענו כי וסט הצהיר שהוא "אוהב את היטלר והנאצים". ב-17 באוקטובר, בפודקאסט Drink Champs, התייחס וסט להאשמות ואמר: "באמת השפעתם עליי להיכנס לאווירה האנטישמית הזו, ואתה יודע, אני כאן כדי לסיים את העבודה. אני כאן כדי לא לסגת. הם לא היו צריכים לתת לכם להשיג כסף". בעקבות התבטאויות אלו, הפסיקו ווג, סוכנות האמנים CAA, בלנסיאגה, אדידס וגאפ את שיתוף הפעולה שלהם עם וסט. על פי פורבס, בעקבות הפסקת שיתופי הפעולה העסקיים שלו, איבד וסט את מעמדו כמיליארדר.
בסוף נובמבר 2022 הוזמן וסט על ידי דונלד טראמפ לסעוד איתו במאר-א-לאגו. וסט הגיע לארוחת הערב עם שלושה אורחים נוספים, אחד מהם היה הלאומן הלבן ומכחיש השואה ניק פואנטס (אנ'). נוכחותו של פואנטס בארוחת הערב הפכה לנושא לסיקור תקשורתי ביקורתי רב, ביניהם של ראש ממשלת ישראל ה-9 בנימין נתניהו שאמר כי "ההחלטה של טראמפ הייתה לא במקום". ב-1 בדצמבר, שיבח את אדולף היטלר בגלוי ב-InfoWars והכריז "לכל בן אדם יש משהו בעל ערך שהוא הביא לשולחן, במיוחד היטלר" ו"אני אוהב את היטלר", ובנוסף הגיב לדבריו של נתניהו: "רק שמעתי עליו לפני שבועיים בגלל איזה ציוץ, חשבתי שיש לו שם מצחיק. שמעתי שהוא רוצח אכזרי כזה אז אני יכול למות בגלל מה שאמרתי פה".
במרץ 2023 לאחר שראה את סרטו של השחקן היהודי-אמריקאי ג'ונה היל, "רחוב ג'אמפ 21", טען וסט כי "חזר לאהוב יהודים".
ב-25 בדצמבר 2023 פרסם פוסט בשפה העברית בו התנצל בפני "הקהילה היהודית" על "כל כאב שאולי גרמתי". מספר שבועות לאחר מכן, עם זאת, קניה ווסט הצטלם כאשר הוא לובש חולצה של וארג ויקרנס, נאו-נאצי ורוצח מורשע שעומד מאחורי להקת הבלאק מטאל בורזום.
בפברואר 2025 פרסם שורה נוספת של ציוצים אנטישמיים בחשבונו ברשת החברתית X (לשעבר טוויטר) כגון: "אני נאצי, אני אוהב את היטלר" ועוד, בעקבות כך חשבונו נחסם. במקביל, השיק וסט במותג האופנה שלו, Yeezy, חולצת טי לבנה עם הדפס צלב קרס שחור, והציג אותה כפריט היחיד למכירה באתר.
חיים אישיים

משנת 2002 ניהלו וסט והמעצבת אלקסיס פיפר מערכת יחסים ארוכה אך לא רצופה. באוגוסט 2006 הם התארסו, אך נפרדו כעבור שנה וחצי. מ-2008 ועד קיץ 2010 היה וסט בקשר עם הדוגמנית אמבר רוז מבית האופנה לואי ויטון.
ב-10 בנובמבר 2007 נפטרה אמו של וסט מסיבוכים של ניתוח פלסטי עקב מתיחת הבטן והרמת חזה. היו לה בעיות בריאות עוד קודם לכן, והרופאים הזהירו אותה שהיא יכולה לקבל התקף לב במהלך הניתוח. קניה הושפע רבות ממותה, והיא היוותה חלק גדול מהשראתו באלבום האולפן הרביעי שלו, "808s & Heartbreak".
משנת 2012 נמצא וסט בקשר עם כוכבת הריאליטי קים קרדשיאן. ב-15 ביוני 2013 נולדה לזוג בת. ב-2014, השניים נישאו, וב-5 בדצמבר 2015 נולד לזוג בן. ב-15 בינואר 2018 נולדה בתם השלישית, מאם פונדקאית, עקב בעיות בריאות שלא אפשרו לקרדשיאן להיכנס להריון וב-10 במאי 2019 נולד בנם הרביעי, מפונדקאות.
לאחר מקרה שוד תכשיטיה של קים קרדשיאן במהלך אירועי שבוע האופנה בצרפת, חווה וסט התמוטטות פסיכולוגית וביטל מספר הופעות על מנת לשהות לצד אשתו. כמו כן, אצל קרדשיאן התפתחה מחלת האנדומטריוזיס.
ב-19 בפברואר 2021 דווח כי קרדשיאן הגישה בקשה לגירושים מווסט.
באוקטובר 2021, הונו של וסט הוערך בכ-1.8 מיליארד דולר.
ב-18 באוקטובר 2021 שינה את שמו באופן חוקי בבית המשפט המחוזי בלוס אנג'לס ל"יה".
בינואר 2023, דווח כי ווסט נישא באופן לא רשמי לאדריכלית האוסטרלית ביאנקה סנסורי, העובדת במותג Yeezy של ווסט, בטקס פרטי בבוורלי הילס.לטקס לא היה תוקף חוקי, שכן בני הזוג לא הגישו בקשה לרישום הנישואין. בתגובה לנסיעותיו העוקבות של ווסט לאוסטרליה כדי לבקר את משפחתה של סנסורי, שר החינוך האוסטרלי ג'ייסון קלייר העיר כי ייתכן שווסט יסורב ויזה בשל הערותיו האנטישמיות האחרונות. המועצה המבצעת של יהדות אוסטרליה והוועדה נגד השמצה טענו גם הן נגד מתן אישור כניסה לווסט. באוקטובר 2024, דווח במגזין TMZ כי ווסט וסנסורי פרודים כבר זמן מה ובכוונתם להתגרש.
דיסקוגרפיה

| --- | --- |
 אלבומי אולפן 2004: The College Dropout  2005: Late Registration  2007: Graduation  2008: 808s & Heartbreak  2010: My Beautiful Dark Twisted Fantasy  2013: Yeezus  2016: The Life of Pablo  2018: Ye  2019: Jesus Is King  2021: Donda  2022: Donda 2  2024: Bully אלבומים משותפים 2011: Watch the Throne (בהשתתפות ג'יי זי)  2018: Kids See Ghosts (בהשתתפות קיד קאדי)  2019: Jesus Is Born (בהשתתפות סאנדיי סרביס קוואייר)  2024: Vultures 1 (בהשתתפות טיי דולה סיין)  2024: Vultures 2 (בהשתתפות טיי דולה סיין) אלבומי אוסף 2012: Cruel Summer:  אלבומי הופעה 2006: Late Orchestration  2010: VH1 Storytellers: Kanye West אלבומי וידאו 2005: The College Dropout Video Anthology  2006: Late Orchestration  2010: VH1 Storytellers: Kanye West מיקסטייפים 2003: Get Well Soon...‎  2003: I'm Good...‎  2006: Welcome To Kanye's Soul Mix Show  2007: Can't Tell Me Nothing: The Official Mixtape
הופעות > סיבוב הופעות

2004: School Spirit Tour
2005: Touch The Sky Tour
2008: Glow in the Dark Tour
2009–2010: Fame Kills: Starring Kanye West and Lady Gaga
2011–2012: Watch the Throne Tour
2013–2014: The Yeezus Tour
2016: Saint Pablo Tour
פילמוגרפיה

2014: The College Dropout Video Anthology
2006: Late Orchestration
2010: VH1 Storytellers
2019: Jesus Is King
ספרים

2007: "Raising Kanye: Life Lessons from the Mother of a Hip-Hop Superstar"
2009: "Thank You and You're Welcome"
2009: "Through the Wire: Lyrics & Illuminations"
2009: "Glow in the Dark"
פרסים שבהם זכה

| --- | --- |
 פרס המוזיקה האמריקאית - "אלבום הראפ/היפ הופ הטוב ביותר" על Graduation (שנת 2008).  פרס המוזיקה האמריקאית - "אמן הראפ/היפ הופ הזכר המועדף" (שנת 2008)  פרסי BET - "אמן ההיפ הופ הזכר הטוב ביותר" (שנת 2005)  פרסי BET - "אמן ההיפ הופ הזכר הטוב ביותר" (שנת 2008)  פרסי BET - "שיתוף הפעולה הטוב ביותר" עבור השיר Good Life עם טי פיין  פרסי ההיפ הופ של BET - "ההופעה החיה הטובה ביותר" (שנת 2007)  פרסי ההיפ הופ של BET - "קליפ ההיפ הופ הטוב ביותר" עבור Stronger (שנת 2007)  פרסי ההיפ הופ של BET - "מבצע הופעות חיות הטוב ביותר" (שנת 2008)  פרסי ההיפ הופ של BET - "קליפ ההיפ הופ הטוב ביותר" עבור Good Life (שנת 2008)  פרסי ההיפ הופ של BET - "מפיק השנה" (שנת 2009)  פרסי ה-אלבומי R&B/היפ הופ של בילבורד על Late Registration (שנת 2006)  פרסי ה-שירי R&B/היפ הופ של בילבורד עבור Gold Digger (שנת 2006)  פרסי המוזיקה הבריטית - "הזמר הבינלאומי" (שנת 2006)  פרסי המוזיקה הבריטית - "הזמר הבינלאומי" (שנת 2008)  פרסי המוזיקה הבריטית - "הזמר הבינלאומי" (שנת 2009)  פרס גראמי - "אלבום הראפ הטוב ביותר" על The College Dropout (שנת 2005)  פרס גראמי - "שיר הראפ הטוב ביותר" עבור Jesus Walks (שנת 2005)  פרס גראמי - "שיר ה-R&B הטוב ביותר" עבור You Don't Know My Name של אלישיה קיז (כמפיק) - שנת 2005  פרס גראמי - "שיר הראפ הטוב ביותר" עבור Diamonds from Sierra Leone (שנת 2006)  פרס גראמי - "ביצוע הראפ הטוב ביותר" עבור Gold Digger (שנת 2006)  פרס גראמי - "אלבום הראפ הטוב ביותר" על Late Registration (שנת 2006)  פרס גראמי - "שיר הראפ הטוב ביותר" עבור Good Life (שנת 2008)  פרס גראמי - "אלבום הראפ הטוב ביותר" על Graduation (שנת 2008)  פרס גראמי - "ביצוע הראפ הטוב ביותר על ידי צמד או הרכב" על השיר Southside עם קומון (שנת 2008)  פרס גראמי - "ביצוע סולו הראפ הטוב ביותר" עבור Stronger (שנת 2008):  פרס גראמי - "שיתוף הפעולה הטוב ביותר בשיר ראפ" עבור American Boy עם הזמרת אסטל (שנת 2009)  פרס גראמי - "ביצוע הראפ הטוב ביותר על ידי צמד או הרכב" עבור השיר Swagga Like Us עם T.I., ג'יי זי וליל ויין (שנת 2009)  פרס גראמי - "שיתוף הפעולה הטוב ביותר בשיר ראפ" עבור השיר Run This Town עם ג'יי זי וריהאנה (שנת 2010)  פרס גראמי - "שיר הראפ הטוב ביותר" עבור Run This Town עם ג'יי זי וריהאנה (שנת 2010)  פרס MOBO - "אמן ההיפ הופ הטוב ביותר" (שנת 2004)  פרס MOBO - "המפיק הטוב ביותר" (שנת 2004)  פרס MOBO - "האלבום הטוב ביותר" (שנת 2004)  פרס MOBO - "שחקן ההיפ הופ הטוב ביותר" (שנת 2007)  פרס MOBO - "הקליפ הטוב ביותר" עבור Stronger (שנת 2007)  פרסי המוזיקה של MTV אירופה - "שחקן ההיפ הופ הטוב ביותר" (שנת 2006)  פרס המוזיקה של MTV אירופה - "Ultimate Urban" (שנת 2008)  פרס VMA - "הקליפ הטוב ביותר של זכר" עבור Jesus Walks (שנת 2005)  פרס VMA - "האפקטים הטובים ביותר בקליפ" עבור Good Life (שנת 2008)  פרס VMA - "שיתוף הפעולה הטוב ביותר" עבור E.T.  פרס VMA - "האפקטים המיוחדים הטובים ביותר בווידאו" עבור E.T.  פרס VMA - פרס מפעל חיים (ע"ש מייקל ג'קסון) (שנת 2015)  פרס NAACP - "אמן מצטיין חדש" (שנת 2005)  פרס Teen Choice - "אמן ראפ נבחר" (שנת 2009)  פרס Vibe - "הראפר הטוב ביותר" (שנת 2005)  פרס Vibe - "המיקסטייפ של השנה" על Can't Tell Me Nothing (שנת 2007)  פרסי המוזיקה העולמיים - "האמן החדש הטוב ביותר בעולם" (שנת 2004)  פרסי המוזיקה העולמיים - "מספר המכירות הגבוה ביותר של אמן היפ הופ בעולם" (שנת 2006)
שנים עשר כיסאות

| --- | --- |

פסל לכבוד הספר באודסה
 Building a tramway is not like buying a donkey 
 מידע כללי
 מאת:  אילף ופטרוב
 שפת המקור:  רוסית
 סוגה:  רומן 
 מקום התרחשות:  Town N, Vasyuki, פיאטיגורסק, מוסקבה, Stargorod, יאלטה 
 הוצאה
 הוצאה:  Land and Factory 
 תאריך הוצאה:  1928
 סדרה
 הספר הבא:  עגל הזהב 
 קישורים חיצוניים
 הספרייה הלאומית:  002303760, 002652203, 002563365, 001175527
 
שנים עשר כיסאות (ברוסית: Двенадцать стульев, הופיע בעברית גם בשמות 12 הכיסאות ו-12 כורסאות) הוא ספר סאטירי על החיים בברית המועצות בשנות ה-20 של המאה ה-20, שנכתב על ידי אילף ופטרוב ופורסם בשנת 1928.
רקע

הרעיון לעלילת הספר היה של ולנטין קטייב (אח של יבגני פטרוב) שהציע לחבריו לכתוב טיוטה, מתוך כוונה שהוא ילטש אותה. לאחר סיכום עקרוני קטייב נסע לעיירת הנופש בטום (כיום בטומי) על שפת הים השחור. כאשר חזר לאחר מספר חודשים אילף ופטרוב הראו לו את מה שכתבו. קטייב ראה שהם הרחיבו את הרעיון שלו ולמעשה אין צורך בשיפורים משמעותיים. בהתאם לכך הסיכום שונה וקטייב ביקש שספר יוקדש לו ומהתמלוגים הוא יקבל מתנה יקרת ערך. עד היום בהוצאות הספר על הדף הראשון כתוב "מוקדש לוולנטין קטייב".
הספר פורסם בירחון ספרותי וכלל 37 פרקים. המהדורה השנייה כללה 40 פרקים וזה הנוסח שמתפרסם עד היום.
על בסיס הספר צולמו מספר סרטים וסדרות טלוויזיה על ידי לאוניד גאידאי, מארק זכרוב ומל ברוקס.
הספר תורגם לעברית מספר פעמים.
עלילה

השנה היא 1927. איפוליט וורוביאנינוב הוא פקיד, בן למשפחת אצולה שירדה מנכסיה בעקבות המהפכה הרוסית (1917). על ערש דווי מגלה לו החותנת שלו, כי הסתירה תכשיטים יקרי ערך בתוך הריפוד של אחד מבין 12 כיסאות זהים שהיו לה בבית. וורוביאנינוב יוצא לחפש את האוצר. בדרך הוא פוגש בנוכל אוסטפ בנדר, אשר מאלץ אותו להיות שותפו. אוסטפ מעיד על עצמו שהוא "מכיר כ-400 שיטות חוקיות יחסית להוצאת כספים מאנשים תמימים". בדרכם הם צריכים להתחרות באב פיודור, כומר, אשר יודע גם הוא על האוצר בזכות וידויה של החותנת. החיפושים מובילים את השלושה לפינות שונות בברית המועצות כולל מוסקבה, צפון קווקז, ועיירות על נהר הוולגה. 11 הכיסאות הראשונים שהם מוצאים אינם מכילים את האוצר. כאשר מאותר הכיסא האחרון, מתברר שהתכשיטים כבר התגלו קודם, במקרה, ובזכותם נבנה מרכז קהילתי מפואר.
עיבודים

הספר עובד לקולנוע ולטלוויזיה מספר פעמים:
העיבוד הקולנועי הראשון היה סרט פולני-צ'כוסלובקי משנת 1933 שעלילתו התרחשה בוורשה ובערים אחרות. את אוסטפ בנדר גילם אדולף דימשה. שלוש שנים לאחר מכן יצאה גרסה דוברת אנגלית.
בברית המועצות הספר עובד לסרט באותו שם(כתוביות בעברית) בבימויו של לאוניד גאידאי והוקרן בשנת 1971. סרט נוסף יצא לאקרנים בשנת 1976 ובוים על ידי מארק זכארוב.
בשנת 2005 הופקה מיני סדרה בשיתוף פעולה אוקראיני-רוסי בשם "שנים עשר כיסאות". בשנת 2021 החלה הפקה קולנועית מחודשת ברוסיה בכיכובם של דמיטרי נזארוב ודמיטרי נאגייב. צילומי הסרט נערכו בעיר פרם בחסות אולפני מוספילם. את הסרט מביים פיוטר זלנוב.